14 jaar van beurtkrag: 'n verdere 350 000 poste verlore - Solidariteit WêreldSolidariteit Wêreld
Tuis › Nuuskantoor › 14 jaar van beurtkrag: 'n verdere 350 000 poste verlore
14 jaar van beurtkrag: 'n verdere 350 000 poste verlore
Kragonderbrekings of te wel beurtkrag het die land vir die eerste keer in 2007 getref. Dit het besighede ontwrig, die ekonomie in 'n afwaartse spiraal gegooi en die geduld van elke huishouding beproef. Destyds was "beurtkrag" nie deel van Suid-Afrikaners se woordeskat nie en dit was 'n hele nuwe term wat ons moes aanleer. Die doel van beurtkrag was om die kragverbruik te verminder om elektrisiteitsvoorrade te bespaar, maar Suid-Afrikaners het nie dié begrip verstaan nie. 14 jaar later en ons sukkel steeds om die hoe en waarom te begryp.
Moneyweb berig dat die voortdurende kragonderbrekings in Suid-Afrika na verwagting tot die afskaffing van minstens 350 000 werksgeleenthede sal lei, ondanks vooruitskattings van 3,9% ekonomiese groei vir 2021.
Dít is volgens 'n navorsingsverslag deur die rekenmeestersfirma PwC, wat opmerk dat die terugkeer van beurtkrag in die vierde kwartaal van 2021, ná 11 weke van geen kragonderbrekings nie, ekonomiese groei ondermyn.
Die verslag voeg by dat hoewel die wêreldwye ekonomiese omgewing gunstig is vir handelsafhanklike Suid-Afrika, binnelandse uitdagings, soos die voortdurende kragonderbrekings, steeds die groei van die ekonomie vir die res van die jaar vertroebel.
Volgens hoofekonoom by economists.co.za, Mike Schüssler, het die land reeds meer as 'n miljoen werksgeleenthede weens beurtkrag verloor.
"Dink aan al die ondernemings wat nie gestig is nie en ondernemings wat gesluit het, die myne wat nie uitgebrei het nie omdat daar nie krag is nie, en die ekstra raffinadery wat ons in Coega gaan hê wat nie gerealiseer het nie. Daar [is ook] duisende klein plase wat dit nie gemaak het nie en moes konsolideer. Dit het werkverliese beteken," sê Mike Schüssler, hoofekonoom by economist.co.za.
Schüssler het opgemerk dat die elektrisiteitskwessies ook 'n negatiewe impak op beleggers gehad het wat skrikkerig is om in Suid-Afrika te belê, en wie se beleggings daartoe kon lei dat die land se ekonomie groei. Hy het tot die gevolgtrekking gekom dat dit "nogal duidelik" is dat die land miljoene werksgeleenthede en "triljoene rande oor hierdie 14 jaar" verloor het weens die elektrisiteitsituasie.
Hy voer verder aan dat die huidige styging in elektrisiteitskostes dit bitter moeilik maak om 'n onderneming in Suid-Afrika te bestuur.
Verlede jaar het 'n verslag deur die WNNR-energiesentrum getoon dat beurtkrag in 2019 alleen die ekonomie tussen R60 miljard en R120 miljard gekos het.
Volgens dié verslag kan die totale ekonomiese impak so hoog as R338 miljard oor die vorige 10 jaar wees.
Volgens Segomoco Scheppers, die uitvoerende hoof van transmissie by Eskom, kan Suid-Afrikaners hierdie somer 'n aantal dae van beurtkrag verwag.
Hoewel Eskom en veral die hardwerkende Solidariteit-lede wat by Eskom werksaam is daaraan werk om elke probleem by die staatsinstelling op te los, is dit makliker vir die Suid-Afrikaanse regering om om verskoning te vra wanneer hulle beurtkrag implementeer as om te erken dat die probleme in die eerste plek vermy kon word.
Die volle omvang van die koste van beurtkrag op ekonomiese aktiwiteite is moeilik om te bereken. Die direkte koste behels die verlore ekonomiese uitset deur nywerhede soos mynbou en vervaardiging. Die indirekte koste behels die verlore ontwikkelingsgeleenthede vir SA omdat ons nie 'n stabiele elektrisiteitsvoorsieningsnetwerk het nie. Byvoorbeeld, dit is die geval waar 'n buitelandse belegger wat belangstel om 'n onderneming in Suid-Afrika te stig, wat op sy beurt weer broodnodige werk sou skep, daarteen besluit omdat hy weet dat dit nie winsgewend sal wees om 'n produk te vervaardig as die land 'n ernstige kragprobleem beleef en dat daar nie lig op die horison is nie.
Dié som kan dus bereken word as die wildste bedrag in jou gedagtes gemaal met 14 jaar en dit is gelyk aan die koste dat die toekoms van elke Suid-Afrikaner oor 14 jaar só belemmer is dat die potensiaal van duisende klein ondernemings nooit gerealiseer het nie. Die drome van Suid-Afrikaners en buitelandse beleggers wat vir hulleself en ander geleenthede wou skep is geplunder en in donkerte gehul.
SA has lost well over a million jobs already due to load shedding – Schüssler – https://www.moneyweb.co.za/news/south-africa/sa-has-lost-well-over-a-million-jobs-already-due-to-loadshedding-schussler/
SA can expect load-shedding this summer: Eskom – https://www.timeslive.co.za/news/south-africa/2021-10-25-sa-can-expect-load-shedding-this-summer-eskom/
Staying power: Happy 14th birthday, load shedding – https://www.dailymaverick.co.za/article/2021-11-02-staying-power-happy-14th-birthday-load-shedding/